কায়েস ইবনুল হাইসাম আল-সুলামি

**কায়স ইবনুল হাইসাম আল-সুলামি** ( ; ) ছিলেন রাশিদুন, উমাইয়া ও জুবায়েরি খিলাফতের অধীনস্থ একজন আরব সেনাপতি ও প্রশাসক। খলিফা উসমান (  ) ও মুয়াবিয়ার (  ) শাসনামলে তিনি খোরাসান, নিশাপুর ও মার্ভ আল-রুজ শহরের উপ-গভর্নর হিসেবে দায়িত্ব পালন করেন। তিনি বসরার একটি বিশিষ্ট আরব পরিবারের সন্তান ছিলেন এবং ৬৮৪ সালের পর তাঁর মৃত্যুর আগ পর্যন্ত সেই শহরের উপজাতীয় অভিজাতদের একজন নেতা ছিলেন।

## জীবনী
কায়স ইবনুল হাইসাম আরবের বানু সুলাইম গোত্রের সদস্য ছিলেন, যা বৃহত্তর কায়স/মুদার গোত্রীয় জোটের গুরুত্বপূর্ণ অংশ ছিল। তিনি বসরার একটি প্রভাবশালী পরিবারে জন্ম গ্রহণ করেন। তার পরিবারকে *মুদার আশরাফ* বা মুদার গোত্রের আরব অভিজাত বংশের অন্তর্ভুক্ত ধরা হয়। ঐতিহাসিক সূত্রে তার পূর্ণ নাম বিভিন্নভাবে উল্লেখ করা হয়েছে। একটি বর্ণনা অনুযায়ী, তার নাম ছিল কায়স ইবনুল হাইসাম ইবনে কায়স ইবনুস সালত ইবনে হাবিব। অপর একটি সূত্রে তাকে কায়স ইবনুল।হাইসাম ইবন আসমা ইবন আল-সালত নামে উল্লেখ করা হয়েছে।

অষ্টম শতাব্দীর ইতিহাসবিদ সাইফ ইবন উমর উল্লেখ করেন যে, কায়সের ভাই আমর ৬৩৪ খ্রিস্টাব্দে মুসলিমদের ইরাক বিজয় অভিযানে অংশগ্রহণ করেন। আধুনিক ইতিহাসবিদ খালিদ ইয়াহইয়া এ বর্ণনাকে অবাস্তব বা সন্দেহজনক বলে মনে করেন। অন্যদিকে আল-বালাজুরির বর্ণনা অনুযায়ী, কায়সের চাচা আসিম ইবন কায়স ইবনুস সলত আহওয়াজ অঞ্চলের মানাজির শহরের শাসক হিসেবে নিয়োগ পান। এই নিয়োগটি দেন বসরার তৎকালীন গভর্নর আবু মুসা আশয়ারী। প্রায় ৬৩৮ খ্রিস্টাব্দে সেনাপতি রাবি ইবন জিয়াদ আল-হারিসি সাসানীয়দের কাছ থেকে এই অঞ্চলটি জয় করেন।

তৃতীয় খলিফা উসমান ইবন আফফান (শা. ৬৪৪–৬৫৬ খ্রি.) ৬৪৯/৬৫০ খ্রিস্টাব্দে কায়সকে খুরাসানের নিশাপুর জেলার গভর্নর হিসেবে নিয়োগ দেন। পরবর্তীতে ৬৫৬ সালে তাঁর হত্যাকাণ্ডের আগে তিনি কায়সের দায়িত্ব সম্প্রসারিত করে পুরো খুরাসান প্রদেশ তার অধীনে দেন।

কায়স তার চাচাতো ভাই আবদুল্লাহ ইবন খাযিমকে নিজের সহকারি গভর্নর হিসেবে নিয়োগ করেন এবং এরপর তিনি খলিফা উসমানের মৃত্যুর পর উদ্ভূত রাজনৈতিক পরিস্থিতি মূল্যায়নের জন্য বসরায় ফিরে যান। কিন্তু এ সুযোগে ইবনে খাযিম বসরার গভর্নর আবদুল্লাহ ইবন আমির থেকে পূর্বে নেওয়া একটি নিয়োগপত্র ব্যবহার করে নিজেকে বৃহত্তর খুরাসানের গভর্নর ঘোষণা করেন। পরবর্তীতে খলিফা আলি ইবনে আবি তালিব (শাসনকাল ৬৫৬–৬৬১) তাকে পদচ্যুত না করা পর্যন্ত তিনি সেখানেই অবস্থান করেন।

নিজ চাচাতো ভাইয়ের এই কৌশলে কায়স অত্যন্ত ক্ষুব্ধ হন। ঐতিহাসিক সূত্রে বর্ণিত আছে যে, তিনি রাগ প্রকাশ করে বলেন: “আবদুল্লাহর চেয়ে আমি তার মা আজলার পুত্র হওয়ার অধিক অধিকার রাখতাম।”

৬৬১ সালে মু‘য়াবিয়া ইবনে আবি সুফিয়ান খলিফা হওয়ার পর কায়সকে আবার খোরাসানের গভর্নর হিসেবে নিয়োগ দেওয়া হয়। এই নিয়োগটি সম্ভবত বসরার গভর্নর ইবনে আমিরের নির্দেশে বা সরাসরি খলিফা মু‘য়াবিয়ার আদেশে হয়। এরপর তিনি প্রায় দুই বছর এই পদে দায়িত্ব পালন করেন। 

তবে পরবর্তীতে কারিন অঞ্চলে সংঘটিত একটি বিদ্রোহ দমন করতে ব্যর্থ হওয়ার কারণে তাকে অপসারণ করে তার চাচাতো ভাই আবদুল্লাহ ইবনে খাযিমকে গভর্নর নিয়োগ করা হয়। এর কিছু সময় পরে তাকে বসরায় অল্প সময়ের জন্য কারাবন্দীও করা হয়। পরে তার মা হস্তক্ষেপ করলে তাকে মুক্তি দেওয়া হয়। পরবর্তী সময়ে বসরার গভর্নর আবদুল্লাহ ইবন আমির ৬৬৪ খ্রিস্টাব্দে যখন সিরিয়ায় মু‘য়াবিয়ার দরবারে যান, তখন কায়সকে বসরার সহকারি গভর্নর হিসেবে নিযুক্ত করা হয়।

৬৬৫ সালে যখন জিয়াদ ইবনে আবিহি বসরার গভর্নর হিসেবে নিয়োগ পান, তখন তিনি কায়সকে খুরাসানের মার্ভ আর-রুজ অঞ্চলের গভর্নর হিসেবে নিয়োগ দেন। পরে ৬৭৮/৬৭৯ সালে মুয়াবিয়া ইবনে আবি সুফিয়ান খুরাসানের গভর্নর হিসেবে যিয়াদের পুত্র আব্দুর রহমান ইবন যিয়াদকে নিয়োগ করেন। 

এই সময়ের মধ্যে কায়স বসরার বনু সুলাইম গোষ্ঠীর নেতা হয়ে ওঠেন। বসরার সামরিক গ্যারিসন তখন পাঁচটি প্রধান গোত্রভিত্তিক বিভাগে বিভক্ত ছিল এবং বানু সুলাইম তার একটি গুরুত্বপূর্ণ অংশ ছিল। আবদুর রহমান কায়সকে নিজের প্রতিনিধি (ডেপুটি) হিসেবে নিয়োগ দেন এবং নিজে খুরাসানে পৌঁছানোর আগেই তাকে সেখানে পাঠান। এরপর সেখানে পৌঁছে কায়স শক্তিশালী গোত্রপ্রধান আসলাম ইবন জুরয়া আল-কিলাবিকে গ্রেপ্তার করেন। 

খলিফা ইয়াজিদ ইবনে মু‘য়াবিয়ার শাসনামলে (৬৮০–৬৮৩) ৬৮০/৬৮১ সালে আবদুর রহমানের ভাই সালম ইবন জিয়াদ খুরাসানের নব নিযুক্ত গভর্নর ছিলেন। তবে তিনি খুরাসানে যাওয়ার আগে সার্বিক পরিস্থিতি নিয়ন্ত্রণে আনার জন্য তার প্রতিনিধি হারিস ইবনে মুয়াবিয়া আল-হারিসিকে পাঠান। হারিস সেখানে পৌঁছে কায়সকে গ্রেপ্তার করে কারাগারে বন্দি করেন এবং কায়সের ছেলে শাবিবকে শৃঙ্খলিত করে রাখেন।

পরে কায়স বসরায় ফিরে আসেন এবং সেখানে তিনি বনু সুলাইম গোত্রের একজন বিশিষ্ট অভিজাত ব্যক্তি হিসেবে নিজের মর্যাদা বজায় রাখেন। এছাড়াও তিনি বৃহত্তর মুদার গোত্রজোটের একজন গুরুত্বপূর্ণ সদস্য ছিলেন। এই মুদার জোটের রাজনৈতিক প্রতিদ্বন্দ্বী ছিল আজদ-রাবিয়া জোট।

৬৮৩ সালে খলিফা ইয়াজিদের মৃত্যুর পর বসরার গভর্নর উবায়দুল্লাহ ইবনে জিয়াদ শহর থেকে বহিষ্কৃত হন। এরপর বসরার নতুন গভর্নর নির্বাচনের জন্য কায়স ও আজদ–রাবিয়া গোষ্ঠীর গোত্রনেতা নুমান ইবনে সুহবান আল-রাসিবি সালিশের ভূমিকা পালন করেন।

সেই সময় বসরাসহ খিলাফতের অধিকাংশ অঞ্চলই মক্কার উমাইয়া বিরোধী নেতা আবদুল্লাহ ইবনুল জুবায়েরকে খলিফা হিসেবে স্বীকৃতি দেয়। এরপর কায়েসকে মুখতার আস সাকাফির সমর্থকদের থেকে বসরার নিয়ন্ত্রণ রক্ষার জন্য সেখানে পাঠানো হয়।

তিনি ৬৮৪ সালের পরে কোনো এক সময় মৃত্যুবরণ করেন।

## তথ্যসূত্র


## গ্রন্থপঞ্জি

* 
* 
* 
* 
* 
* 
* 
* 
* 

বিষয়শ্রেণী:উমাইয়া গভর্নর
বিষয়শ্রেণী:উমাইয়া খিলাফতের ব্যক্তি
বিষয়শ্রেণী:রাশিদুন খিলাফতের গভর্নর